ŉ Bejaarde vrou (75) van Williston in die Noord-Kaap is die naweek in haar huis op dié dorp oorval, beroof en later verkrag.

Kapt. Sergio Kock, woordvoerder van die polisie, het gesê twee mans het Saterdagaand omstreeks 22:00 na bewering by die vrou se huis ingebreek waarna hulle haar met ŉ mes aangehou en haar van haar bankkaarte en ander waardevolle besittings beroof het.

Volgens Kock het die verdagtes glo die vrou se hande en voete vasgebind waarna hulle vort is om geld uit haar bankrekening te gaan trek.

Die mans het egter later weer by die vrou se huis opgedaag waar een van die verdagtes na bewering die vrou verkrag het.

Die plaaslike polisie het ŉ soektog na die verdagtes van stapel gestuur en die mans is sowat 14 uur ná die voorval in hegtenis geneem.

Volgens Kock is die verdagtes by hul huise in Williston in hegtenis geneem. Die verdagtes is onderskeidelik 29 en 17 jaar oud.

Die polisie ondersoek ŉ saak van huisroof en verkragting.